**Dolná** (do 2010 aj *Dóna* alebo *Dona*) je krátky potok v juhovýchodnej časti okresu Nové Zámky. Odhliadnuc od krátkeho potoka prameniaceho v oblasti Panského lesa pri osade Kováčov, je Dolná jediným trvalým vodným tokom prameniacim a tečúcim v pohorí Burda. Je to ľavostranný prítok Dunaja, meria 3,3 km a je tokom II. rádu.

Prameň
------

Pramení v Burde na severovýchodnom úpätí Burdova (387,7 m n. m.) v nadmorskej výške približne 212 m n. m.

Opis toku
---------

Od prameňa preteká Veľkou dolinou, ktorou sa stáča juhovýchodným smerom. Na dolnom toku preteká okrajom obce Chľaba, stáča sa severojužným smerom a tečie v rovinatom priestore Vyšehradskej brány. Ďalej podteká železničnú trať č. 130 a na katastrálnom území spomenutej obce sa v nadmorskej výške cca 102,5 m n. m. vlieva do Dunaja.

Pôvod názvu
-----------

Názov vodného toku *Dolná* vznikol zo slovného spojenia prídavného mena *dolný* vo význame *nízko položený, zaujímajúci nízku polohu* a všeobecného podstatného mena *potok, voda* označujúceho *menší vodný tok*, v podobe *Dolný potok* príp. *Dolná voda*, teda potok charakteristický svojou nízkou polohou; z rovnakého slovného základu teda podobný pôvod názvu má i Dolný potok (ľavostranný prítok Svinky v povodí Hornádu), Dolný potok (ľavostranný prítok Mutelky v povodí Ondavy), Dolná voda (dnes les v obci Malé Lednice v okrese Považská Bystrica), alebo Doľany (obec v okrese Levoča).

Pomenovací akt Dolnej prebehol pred rokom 1262 v slovenskom jazykovom prostredí v podobe *Dolná voda* → *Dolná*; po prisídlení maďarského obyvateľstva pred rokom 1262 bol postupne prvý komponent názvu *Dolná* podľa zákonitostí preberania cudzích slov do maďarčiny transformáciou dvojice hlások *-ol → -ó* prevzatý a modifikovanný do podoby → *Dóna* podobne ako v toponymách Kostolnica (niekdajšia obec, dnes súčasť obce Vinica v okrese Veľký Krtíš) → Kosztonca, Olšava (prítok Hornádu) → Ósva, Olša → Ócsa (mesto v Maďarsku, južne od Budapešti v Peštianskej župe); po opätovnom posune slovensko-maďarskej etnickej a jazykovej hranice bol maďarský názov *Dóna* späťprevzatý do slovenčiny v podobe *Dóna* a neskôr aj *Dona* (ktorej význam bol pre vtedajšieho slovenského používateľa už zrejme nejasný); názvoslovná autorita v roku 2010 revitalizáciou pôvodného názvu štandardizovala podobu *Dolná*.

K roku 1262 sa viaže listina v latinčine, ktorou Štefan V. mladší uhorský kráľ rozdelil sporný rybolov na Dunaji, pozemky a lesy medzi poddaných Ostrihomského arcibiskupstva a dömöšského prepoštstva. Táto listina obsahuje viaceré toponymá v domácich ľudových jazykoch a medzi inými aj názov *Dolnapatakateu* vo význame *hlava, ústie potoka Dolná alebo Dolného potoka*. Listina pomáha datovať začiatok procesu prevzatia názvu *Dolná* zo slovenčiny do maďarčiny a jeho modifikáciu do podoby *Dóna* pred rok 1262; zároveň podoba názvu *Dolnapatak* v listine je svedectvom toho, že s prevzatím slovenského názvu do maďarčiny spojená prirodzená hláskoslovná adaptácia nebola ešte úplne dokončená. Existencia vodného toku *Dolná* (alebo *Dolná voda*, resp. *Dolný potok*) bola známa z historického listinného dokumentu z roka 1262, ale jeho lokalizácia bola do 2010 iba približne známa (niekde v dolnej časti povodia rieky Ipeľ v oblasti obce Chľaba). Presná lokalizácia bola sťažená tým, že po realizácii protipovodňových úprav v 17. až 19. storočí na dolnom toku Ipľa pred jeho ústím a na priľahlom toku Dunaja bol umelo zmenený priebeh toku Dolnej pred jej zaústením. Kým pred realizáciou protipovodňových úprav Dolná ústila do niektorého z meandrujúcich ramien Ipľa, po uskutočnení týchto úprav bol vodný tok Dolná kanalizovaný, napriamený a zaústený rovno do Dunaja. Odborníci sa bezvýsledne do 2010 snažili zidentifikovať vodný tok Dolná s niektorým zo súčasných alebo zaniknutých prítokov Ipľa; úspech prinieslo až rozšírenie priestoru hľadania o priľahlý úsek Dunaja. Dnes je vzdialenosť medzi ústím vodného toku Dolná do Dunaja a nižšie položeným ústím rieky Ipeľ do Dunaja cca 2,5 km.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online na ] (cit. 2021-04-19).
2. ↑  STANISLAV, Ján. *Slovenský juh v stredoveku I*. 2. vyd. Bratislava : Národné literárne centrum – Dom slovenskej literatúry, 1999. 485 s. (Svedectvá; zv. 15.) ISBN 80-88878-49-7. S. 287.
3. ↑  Rozhodnutie Úradu geodézie, kartografie a katastra Slovenskej republiky č. P-6813/2010 zo dňa 16.11.2010 o štandardizácii 114 názvov vodných tokov, vodných nádrží a prameňov z územia SR. Príloha č. 2. S. 47. Dostupné na  (cit. 2021-04-15).
4. ↑  GYÖRFFY, Erzsébet: Korai ómagyar kori folyóvíznevek, Debreceni Egyetemi Kiadó. Debrecen 1975. 224 s. S. 138. ISBN 978-963-318-122-5.
5. ↑  GYÖRFFY, György: Az Árpád-kori Magyarország történeti földrajza, III. H-K, Akadémiai kiadó, Budapest 1987. 568 s. S. 199. ISBN 963 05 3613 7.
6. ↑  MAJTÁN, Milan - ŽIGO, Pavol: Hydronymia povodia Ipľa. Bratislava, Jazykovedný ústav Ľ. Štúra SAV a Filozofická fakulta UK 1999. 116 s. S. 24. ISBN 80-88870-12-7.
7. ↑  ŠMILAUER, Vladimír. *Vodopis starého Slovenska*. Praha; Bratislava : Učená společnost Šafaříkova, 1932. 564 s. (Práce Učené společnosti Šafaříkovy v Bratislavě; zv. 9.) S. 162, 460.
8. ↑  HORŇANSKÝ, Imrich: Spresnenie lokalizácie vodných tokov Plazov a Dolná s využitím pôvodných katastrálnych máp. Geodetický a kartografický obzor, Praha, ročník 59/101, 2013, č. 10, s. 266 - 270. ISSN 1805-7446. Dostupné na  (cit. 2021-05-02).

  


| * z
* d
* u
Vodné toky v povodí Dunaja (na území Slovenska, od ústia Váhu po ústie Ipľa) |
| --- |
| Vodné toky | 
* Aňala-Martovce
* Aňalský kanál
* Búčsky kanál
* Dolná
* Fialkový potok
* Hamský kanál
* Holanovský kanál
* **Hron**
* Hurbanovský kanál
* Chotínsky kanál
* Imeľský kanál
* **Ipeľ**
* Ižiansky kanál
* Komárno-Iža
* Konopný kanál
* Kraviansky potok
* Krížny kanál
* Lieskovský kanál
* **Modriansky potok**
* Motúzový kanál
* Mužliansky potok
* Nesvadský kanál
* **Obidský kanál**
* Oblúk
* **Patinský kanál**
* Potkanovský kanál
* Radvanský kanál
* Sedmerovský kanál
* **Váh**

 |
| Vodné plochy | 
* vodná nádrž Mužla
* Pohrebište
* Virtské jazero

 |
| Súvisiace šablóny | 
* Vodné toky v povodí Dunaja na Slovensku (1. časť) a (2. časť)
* Vodné toky v povodí Hrona (7. časť)
* Vodné toky v povodí Ipľa (3. časť)
* Vodné toky v povodí Modrianskeho potoka
* Vodné toky v povodí Váhu (9. časť)

 |